AfriForum appelleer teen uitspraak oor ou vlag | Netwerk24
AfriForum appelleer teen uitspraak oor ou vlag
Deur Dennis Delport 03 Desember 2019 16:51
Kallie Kriel en Ernst Roets van AfriForum op 'n mediakonferensie in Centurion. Foto: Verskaf
Die burgerregteorganisasie AfriForum sê hy gaan appelleer teen die gelykheidshof se beslissing dat die vertoon van die ou landsvlag haatspraak is.
Dit kom kort ná die uitspraak van die appèlhof Vrydag dat art. 10 van die Wet op die Bevordering van Gelykheid en die Voorkoming van Onbillike Diskriminasie, wat handel oor haatspraak, ongrondwetlik is.
Die appèlhof het bevind art. 10 is te "vaag" en die omvang te wyd en dat dit in die proses die reg op vryheid van spraak en uitdrukking skend.
Kallie Kriel, uitvoerende hoof van AfriForum, sê die organisasie is sterk ten gunste van vryheid van spraak.
"Die feit dat die ou vlag sommige mense aanstoot gee, is kragtens die bepalings van die Suid-Afrikaanse Grondwet nie 'n geldige rede om dit as haatspraak te verklaar nie," sê Kriel.
Volgens Ernst Roets, AfriForum se hoof van beleid en aksie, kan die vertoon van die vlag slegs op haatspraak neerkom as dit gepaardgaan met 'n boodskap wat spesifieke groepe mense teiken of geweld teen groepe aanhits.
Hy het benadruk dat AfriForum nie self die vlag vertoon nie juis omdat dit kan aanstoot gee.
"Om AfriForum se verdediging van vryheid van spraak in die saak te vertolk as 'n poging om die skending van mense se waardigheid tydens apartheid te regverdig, is 'n moedswillige verdraaiing van AfriForum se standpunt."
Roets glo die appèlhof se uitspraak sal AfriForum se saak versterk, maar dat dit terselfdertyd nie 'n nadelige impak sal hê op ander sake van haatspraak waarby AfriForum betrokke is nie, omdat daardie sake juis oor aanhitsing gaan en nie bloot oor aanstootlikheid nie.